ΚΑΝΟΝΙΣΜΟΣ (ΕΟΚ) αριθ. 3716/91 ΤΗΣ ΕΠΙΤΡΟΠΗΣ της 17ης Δεκεμβρίου 1991 για την τροποποίηση του κανονισμού (ΕΟΚ) αριθ. 409/86 σχετικά με τις μεθόδους διοικητικής συνεργασίας οι οποίες αποσκοπούν στην εξασφάλιση, κατά τη διάρκεια της μεταβατικής περιόδου, της ελεύθερης κυκλοφορίας των εμπορευμάτων κατά τις συναλλαγές μεταξύ, αφενός, της Κοινότητας, με τη σύνθεσή της στις 31 Δεκεμβρίου 1985, και αφετέρου, της Ισπανίας και της Πορτογαλίας, καθώς και κατά τις συναλλαγές μεταξύ των εν λόγω δύο νέων κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως τα άρθρα 50 παράγραφος 1, 210 παράγραφος 1 και 8 παράγραφος 1 του πρωτοκόλλου αριθ. 3,

Εκτιμώντας:

ότι ο κανονισμός (ΕΟΚ) αριθ. 409/86 της Επιτροπής (1) καθόρισε τις μεθόδους διοικητικής συνεργασίας οι οποίες αποσκοπούν στην εξασφάλιση, κατά τη διάρκεια της μεταβατικής περιόδου, της ελεύθερης κυκλοφορίας των εμπορευμάτων κατά τις συναλλαγές μεταξύ, αφενός, της Κοινότητας με τη σύνθεσή της στις 31 Δεκεμβρίου 1985, και, αφετέρου, της Ισπανίας και της Πορτογαλίας, καθώς και κατά τις συναλλαγές μεταξύ των εν λόγω δύο νέων κρατών μελών-

ότι, δυνάμει του κανονισμού (ΕΟΚ) αριθ. 1911/91 του Συμβουλίου (2) και με ισχύ από 1ης Ιουλίου 1991, οι Κανάριοι Νήσοι αποτελούν τμήμα του τελωνειακού εδάφους της Κοινότητας- ότι, λόγω του γεγονότος αυτού, οι μέθοδοι που καθορίζονται από τον κανονισμό (ΕΟΚ) αριθ. 409/86 θα ισχύουν εις το εξής και για τις συναλλαγές με τις Καναρίους Νήσους-

ότι, κατά συνέπεια, πρέπει να τροποποιηθεί ο κανονισμός (ΕΟΚ) αριθ. 409/86-

ότι είναι αναγκαίο να προβλεφθούν, επιπλέον, μεταβατικά μέτρα για τα προϊόντα καταγωγής Καναρίων Νήσων τα οποία, την 1η Ιουλίου, είτε βρίσκονταν καθ' οδόν, είτε είχαν τεθεί υπό ορισμένα τελωνειακά καθεστώτα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 409/86 τροποποιείται ως εξής:

1. Στο άρθρο 1 παράγραφος 1 παρεμβάλλεται το ακόλουθο εδάφιο:

"Όσον αφορά τις συναλλαγές μεταξύ, αφενός, των Καναρίων Νήσων και, αφετέρου, των άλλων τμημάτων του τελωνειακού εδάφους της Κοινότητας, που ορίζει ο κανονισμός (ΕΟΚ) αριθ. 1911/91 του Συμβουλίου (*), οι μέθοδοι αυτές εφαρμόζονται κατ' αναλογία με την επιφύλαξη των ειδικών διατάξεων που προβλέπονται για το σκοπό αυτό στη συνέχεια.

(*) ΕΕ αριθ. L 171 της 29. 6. 1991, σ. 1."

2. Μετά το άρθρο 5, παρεμβάλλεται το ακόλουθο άρθρο:

"Άρθρο 5α

Το παραστατικό Τ2 ES ή το έγγραφο που έχει τα ίδια αποτελέσματα για την εφαρμογή του καθεστώτος που ορίζει στο άρθρο 1 παράγραφος 1 και εκδίδεται στις Καναρίους Νήσους σύμφωνα με τις διατάξεις του άρθρου 4 στοιχείο β) δεύτερη περίπτωση σημείο 1 του παρόντος κανονισμού, περιλαμβάνει, στο τετραγωνίδιο που προορίζεται για την περιγραφή των εμπορευμάτων, με εμφανή τρόπο, την ένδειξη "Κανάριοι Νήσοι"".

3. Στο άρθρο 14 δεύτερη περίπτωση, καταργούνται οι όροι "στις Καναρίους Νήσους ή".

4. Στο άρθρο 15 παράγραφος 1 στοιχείο β), καταργούνται οι όροι "στις Καναρίους Νήσους ή".

5. Μετά το άρθρο 18, παρεμβάλλεται το ακόλουθο άρθρο:

"Άρθρο 18α

Με την επιφύλαξη των ειδικών διατάξεων που ενδεχομένως προβλέπονται στο πλαίσιο της κοινής γεωργικής πολιτικής ή των ειδικών καθεστώτων που ισχύουν για ορισμένα εμπορεύματα που προκύπτουν από τη μεταποίηση γεωργικών προϊόντων:

1. Τα εμπορεύματα για τα οποία έχουν εκδοθεί πιστοποιητικά κυκλοφορίας EUR 1 ή αποδείξεις δεόντως συμπληρωμένες σύμφωνα με τις διατάξεις του κανονισμού (ΕΟΚ) αριθ. 1135/88 του Συμβουλίου (*), και τα οποία, την 1η Ιουλίου 1991, είτε βρίσκονταν καθ' οδόν είτε είχαν τεθεί σε προσωρινή εναπόθεση ή σε ελεύθερη ζώνη ή υπό το καθεστώς τελωνειακής αποταμίευσης ή μεταποίησης υπό τελωνειακή επίβλεψη, πριν από τη λήξη της προθεσμίας προσκόμισης των εν λόγω πιστοποιητικών ή αποδείξεων, απολαύουν του καθεστώτος που ορίζεται στο άρθρο 1 παράγραφος 1, χωρίς να είναι αναγκαίο να προσκομιστεί ένα παραστατικό Τ2 RT εκδοθέν εκ των υστέρων.

2. Όταν τα εμπορεύματα που ορίζονται στο σημείο 1 αποτελούν το αντικείμενο εκ νέου αποστολής μετά τη θέση τους σε προσωρινή εναπόθεση ή σε ελεύθερη ζώνη ή υπό το καθεστώς τελωνειακής αποταμίευσης ή μεταποίησης υπό τελωνειακό έλεγχο, κυκλοφορούν συνοδευόμενα, ανάλογα με την περίπτωση, από παραστατικό Τ2, Τ2 ES ή Τ2 ΡΤ, ή από έγγραφο με τα ίδια αποτελέσματα για την εφαρμογή του καθεστώτος που ορίζεται στο άρθρο 1 παράγραφος 1 του παρόντος κανονισμού. Ωστόσο, τα εμπορεύματα αυτά δεν γίνονται πλέον δεκτά με το ευεργέτημα του εν λόγω καθεστώτος μετά τις 31 Δεκεμβρίου 1991.

(*) ΕΕ αριθ. L 114 της 2. 5. 1988, σ. 1."

6. Μετά το άρθρο 19 παρεμβάλλεται το ακόλουθο άρθρο:

"Άρθρο 19α

Με την επιφύλαξη των ειδικών διατάξεων που προβλέπονται ενδεχομένως στο πλαίσιο της κοινής γεωργικής πολιτικής ή των ειδικών καθεστώτων που ισχύουν για ορισμένα εμπορεύματα που προκύπτουν από τη μεταποίηση γεωργικών προϊόντων, όταν εμπορεύματα τα οποία αποτελούν το αντικείμενο συναλλαγών μεταξύ των Καναρίων Νήσων και του τελωνειακού εδάφους της Κοινότητας με τη σύνθεσή της πριν από την 1η Ιουλίου 1991, και για τα οποία δεν έχουν εκδοθεί πιστοποιητικά κυκλοφορίας EUR 1 ή αποδείξεις δεόντως συμπληρωμένες σύμφωνα με τις διατάξεις του κανονισμού (ΕΟΚ) αριθ. 1135/88, είτε βρίσκονταν, την 1η Ιουλίου 1991, καθ' οδόν είτε είχαν τεθεί εντός της Κοινότητας σε προσωρινή εναπόθεση ή σε ελεύθερη ζώνη ή υπό το καθεστώς τελωνειακής αποταμίευσης ή μεταποίησης υπό τελωνειακό έλεγχο, μπορούν να αποτελέσουν το αντικείμενο:

α) ενός παραστατικού Τ2 L εκδοθέντος εκ των υστέρων, εφόσον έχουν αποσταλεί προς τις Καναρίους Νήσους από την Κοινότητα των Δέκα, όπου πληρούσαν τις απαιτούμενες προϋποθέσεις για την απόκτηση του εν λόγω παραστατικού-

β) ενός παραστατικού Τ2 PT εκδοθέντος εκ των υστέρων, εφόσον έχουν αποσταλεί προς τις Καναρίους Νήσους από την Πορτογαλία, όπου πληρούσαν τις απαιτούμενες προϋποθέσεις για την απόκτηση του εν λόγω παραστατικού-

γ) ενός παραστατικού Τ2 L ES εκδοθέντος εκ των υστέρων, εφόσον έχουν αποσταλεί προς τις Καναρίους Νήσους από την Ισπανία, ως τμήματος του τελωνειακού εδάφους της Κοινότητας πριν από την 1η Ιουλίου 1991, όπου πληρούσαν τις απαιτούμενες προϋποθέσεις για την απόκτηση του εν λόγω παραστατικού-

δ) ενός παραστατικού Τ2 L ES εκδοθέντος εκ των υστέρων, εφόσον έχουν αποσταλεί προς τελωνειακό έδαφος της Κοινότητας με τη σύνθεσή της πριν από την 1η Ιουλίου 1991, από τις Καναρίους Νήσους, όπου πληρούσαν τις απαιτούμενες προϋποθέσεις για την απόκτηση του εν λόγω παραστατικού.

Ωστόσο, ένα παραστατικό T2 L, T2 L PT ή T2 L ES δεν μπορεί να εκδοθεί εκ των υστέρων για γεωργικά προϊόντα που υπάγονται σε μια κοινή οργάνωση της αγοράς ή για ορισμένα εμπορεύματα που προκύπτουν από τη μεταποίηση γεωργικών προϊόντων που αποτέλεσαν το αντικείμενο, εντός του τελωνειακού εδάφους της Κοινότητας, με τη σύνθεσή της πριν από την 1η Ιουλίου 1991, διατυπώσεων με σκοπό τη χορήγηση επιστροφών κατά την εξαγωγή προς τις Καναρίους Νήσους στο πλαίσιο της κοινής γεωργικής πολιτικής."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1991. Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 46 της 25. 2. 1986, σ. 5. (2) ΕΕ αριθ. L 171 της 29. 6. 1991, σ. 1.